स्कन्दपुराणम्/खण्डः ५ (अवन्तीखण्डः)/अवन्तीक्षेत्रमाहात्म्यम्/अध्यायः ६१
।। सनत्कुमार उवाच ।। ।। 
अधिमासं समासाद्य योऽन्यत्र स्थितिमात्मनः ।। 
करोति स नरो मूर्खो महाकालवनादृते ।। १ ।। 
अधिमासे नरो व्यास तीर्थे पुरुषोत्तमाभिधे ।। 
स्नात्वा दत्त्वा च दानानि तेषां लोकाः सनातनाः ।। २ ।। 
पुरुषोत्तमं समभ्यर्च्य रमालालितपादकम् ।। 
तथैव च उमां देवीं शंकरेण च पूजयेत् ।। ३ ।। 
वांछितार्थशतं प्राप्य विष्णुलोके महीयते ।। 
भाद्रपदे सिते पक्षे एकादश्यां समाहितः ।। 
उपोष्य विधिवद्व्यास रात्रौ जागरणं चरेत् ।। ४ ।। 
विष्णोश्च पूजनं कार्यं जलयात्रा तथैव च ।। 
पुरुषोत्तमसरे नित्यं तस्य पुण्यफलं शृणु ।। ५ ।। 
पुत्रदारधनं सम्यगायुरारोग्यसंपदः ।। 
न तेषां दुर्लभं किंचित्त्रिषु लोकेषु विद्यते ।।६।। 
तस्य पूर्वतरे भागे जटेश्वरमहेश्वरः ।। 
तिष्ठति तापसस्तीरे यत्र राजा भगीरथः ।। ७ ।। 
तपस्तप्त्वा परं लेभे पुण्यं पुण्यवतां वरः ।। 
गंगां भूतलमानीय सर्वलोकसुखाय वै ।। ८ ।। 
तस्य तीर्थे नरः स्नात्वा तिलधेनुं प्रदापयेत् ।। 
सर्वयज्ञफलं प्राप्य पुत्रवाञ्जा यते नरः।।९।। 
तस्येशानतरे भागे रामो भार्गवसत्तमः।। 
तपस्तेपे सुधर्मात्मा आत्मकायविशुद्धये।।5.1.61.१०।। 
कौशिकी च सरिच्छ्रेष्ठा सर्वतीर्थवरप्रदा।। 
तत्र स्नात्वा नरो जातिहत्यादोषविवर्जितः ।।११।। 
रामेश्वरं समालोक्य धूतपापो भवेन्नरः।१२।। 
इति श्रीस्कांदे महापुराण एकाशीतिसाहस्र्यां संहितायां पञ्चम आवंत्यखण्डेऽवन्तीक्षेत्रमाहात्म्ये पुरुषोत्तमेश्वरमाहात्म्येऽधिमासस्नानदानादिमाहात्म्यवर्णनंनामैकषष्टितमोऽध्यायः ।।६१।।